দূরে নীলচে ভুটান পাহাড় আকাশ ছুঁয়েছে। ঠিক তার পায়ের কাছে গহীন অরণ্যের ঠাসবুনোট। ২১৭ বর্গকিমির জঙ্গলের বুক চিরে বয়ে চলেছে নানা পাহাড়ি নদী। ভারতীয় একশৃঙ্গ গন্ডারদের নিশ্চিন্ত আবাস। অসমের কাজিরাঙার পর জলদাপাড়ায় একশৃঙ্গ গন্ডারদের দেখা মেলে। এলিফ্যান্ট ও জিপ সাফারি— এই দুই সাফারিতে জলদাপাড়া অভয়ারণ্য ঘুরে আসা যায়। জঙ্গলের গভীরে বুড়ি তোরসা, তোরসা, মালঙ্গি, হলং, কালিঝোরা নদীর চারপাশে শাল, শিশু, গামার, খয়ের আর নলখাগড়ার জঙ্গলের ঠাসবুনটের মাঝে আরণ্যক নিস্তবতাকে ভেদ করে সামনে দাঁড়াতে পারে চিতল হরিণ, গাউর, শম্বর, হাতির দল। নলখাগড়ার ঘাসজমিনে একশৃঙ্গ গণ্ডারদের দেখা মিলতে পারে।